4.
Dôvodová  správa

Všeobecná časť 

Návrhom zákona o výkone štátnej správy poverenými obcami sa realizuje článok 71 ods. 2 Ústavy Slovenskej republiky, podľa ktorého podrobnosti o riadení a kontrole preneseného výkonu štátnej správy vládou ustanoví zákon.

Cieľom a obsahom navrhovanej zákonnej úpravy je zabezpečenie preneseného výkonu štátnej správy ustanovením inštitútu poverených obcí, a tým utvorenie racionálnej organizácie obcí na výkon tejto správy.

Od 1. januára 2002 sa začal realizovať rozsiahly prechod pôsobností podľa zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky. Podľa uvedeného zákona a iných zákonov prechádza pôsobnosť okrem matrík na všetky obce, čo vzhľadom na možnosti obcí zabezpečiť jej odborný výkon, ako aj na frekventovanosť štátnej správy, ktorá má byť predmetom prechodu, spôsobuje komplikácie a ohrozuje kvalitu jej výkonu v značnej časti obcí. 

Delimitáciou funkčných miest, ktorými sa vykonávajú pôsobnosti štátnej správy v okresných úradoch nemožno na všetkých obciach utvoriť náležité personálne podmienky na bezproblémové zabezpečovanie preneseného výkonu štátnej správy. Nevyhnutne by to vyžadovalo nárast počtu zamestnancov a zároveň nárast výdavkov na výkon štátnej správy. Takéto riešenie by bolo neekonomické, a teda neracionálne a zároveň v rozpore s Koncepciou decentralizácie a modernizácie verejnej správy. Naviac doterajší rozsah frekventovanosti výkonu štátnej správy zabezpečovanej okresnými úradmi nevyžaduje zveriť prenesený výkon štátnej správy každej obci, a to ani pri maximálnej snahe priblížiť jej výkon fyzickým osobám a právnickým osobám. V obciach s malým počtom obyvateľov môžu vznikať problémy v odbornom zabezpečení preneseného výkonu štátnej správy, najmä z hľadiska možností na získanie odborných zamestnancov na výkon takýchto pôsobností.

Pri usporiadaní preneseného výkonu štátnej správy nemožno počítať len s iniciatívou obcí a ich združení zabezpečovať výkon štátnej správy na základe združovania činností, resp. zriaďovania spoločných obecných úradov. Vzhľadom na to sa už pri prechode pôsobností podľa zákona č. 416/2001 Z. z. využila na úseku matrík možnosť zveriť prenesený výkon štátnej správy len niektorým obciam, aj keď ich počet je pomerne vysoký (974 obcí). Menšia frekventovanosť výkonu štátnej správy, napr. na úseku územného plánovania a stavebného poriadku oproti vyššej frekventovanosti, napr. na úseku sociálnych vecí vedie však ústredné orgány štátnej správy k návrhom na diferencované usporiadanie preneseného výkonu štátnej správy, t.j. k zvereniu týchto pôsobností len vybraným obciam, spravidla tým, ktoré sú personálne dostatočne vybudované a majú predpoklady aj z hľadiska ďalšieho dobudovania na zabezpečovanie preneseného výkonu štátnej správy v celom rozsahu.

V prípade, že by sa problematika usporiadania preneseného výkonu štátnej správy ponechala na iniciatíve jednotlivých ústredných orgánov štátnej správy mohol by vzniknúť stav, v ktorom by prenesený výkon štátnej správy na jednotlivých úsekoch zabezpečovali obce v individuálnom a rozdielnom počte. To by viedlo k neúčelnej atomizácii preneseného výkonu štátnej správy a k značnému zneprehľadneniu štátnej správy právnickým osobám a najmä fyzickým osobám. Naviac by sa zvyšovali nároky na financovanie preneseného výkonu štátnej správy. Preto návrh zákona zveruje výkon štátnej správy len povereným obciam, ktoré vláda určí nariadením vrátane ich územných obvodov. Pritom sa bude dbať, aby pri začleňovaní obcí do obvodov  územnej pôsobnosti poverených obcí boli uplatnené kritéria relatívnej dostupnosti sídiel poverených obcí, vyjadrené vzdialenosťou sídiel po cestnej a železničnej sieti, cestovným časom verejnými dopravnými prostriedkami, cestovnými nákladmi spolu s cenou času potrebného na cestovanie. Zároveň bude potrebné prihliadať na rozsah a smerovanie pohybu  potencionálnych užívateľov služieb poskytovaných poverenými obcami za prácou a štúdiom,, aby nedochádzalo k potrebe ďalšieho osobného pohybu mimo pravidelnej dochádzky užívateľov. Do úvahy bude potrebné brať aj  kritérium vybavenosti sídiel poverených obcí z hľadiska rozsahu poskytovaných služieb aj obyvateľstvu  spádového územia obcí.
Počíta sa s tým, že poverenými obcami budú všetky obce, ktoré sú vyhlásené za  mestá a ďalšie veľké obce, ktoré sú značne vzdialené od miest a sú vybavené na poskytovanie služieb v územiach. Pri návrhoch na určenie  obcí za poverené obce  sa vychádza zo zoznamu obcí  navrhovaných na vykonávanie činnosti v spoločných obecných úradoch obsiahnutého  v Koncepcii decentralizácie a modernizácie verejnej správy. Pri návrhu na určenie poverenej obce sa berie do úvahy aj jej komunikačná dostupnosť pre obyvateľstvo územného (spádového) obvodu.

Návrh zákona nezasahuje do organizácie výkonu štátnej správy, ktorú obciam zverili zákony do 31. decembra 2002. Aj v týchto prípadoch však v príslušnom zákone možno ustanoviť, že štátnu správu vykonávajú len obce uvedené v nariadení vlády.

V návrhu zákona sa utvárajú predpoklady na to, aby výkon štátnej správy prenesený na obce bol zabezpečovaný kvalifikovane, náležitým odborným aparátom. Vzhľadom na predpokladaný nárast rozhodovacej činnosti obcí vo veciach preneseného výkonu štátnej správy, ako aj na jej rôznorodosť a tým i rozdielne požiadavky na odbornú spôsobilosť, zákon dáva možnosť starostovi obce, ktorý je správnym orgánom, poveriť výkonom štátnej správy odborne spôsobilých zamestnancov obce.

Návrh zákona nepredpokladá nárok na zvýšenie výdavkov štátneho rozpočtu. Prenesený výkon štátnej správy v poverených obciach sa navrhuje zabezpečiť v rozsahu finančných prostriedkov kvantifikovanom v zákone č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky. Súčasne sa predpokladá, že navrhované poverené obce na prenesený výkon štátnej správy budú mať vytvorené dostatočné priestorové a materiálno-technické podmienky.

Vzhľadom na upravovanú problematiku nie je potrebné, aby bol návrh zákona o výkone štátnej správy poverenými obcami prerokovaný v Rade hospodárskej a sociálnej dohody Slovenskej republiky. 

Návrh zákona je v súlade s Ústavou Slovenskej republiky, s ústavnými zákonmi, so zákonmi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

DOLOŽKA ZLUČITEĽNOSTI
právneho predpisu 
s právom Európskych spoločenstiev a s právom Európskej únie

1.	Navrhovateľ právneho predpisu: Vláda Slovenskej republiky

2.	Názov:	
Návrh zákona o výkone štátnej správy poverenými obcami

3.	Záväzky Slovenskej republiky vo vzťahu k Európskym spoločenstvám a Európskej únie:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky:
•	návrh zákona podľa Európskej dohody o pridružení
- nepatrí medzi priority podľa čl. 70, 
•	návrh zákona podľa Národného programu pre prijatie acquis
- nepatrí medzi priority, 
•	návrh zákona podľa Partnerstva pre vstup z 1999
- nepatrí medzi priority, 
•	návrh zákona podľa Bielej knihy (Príprava asociovaných krajín strednej a východnej Európy na integráciu do vnútorného trhu Európskej únie)
- nepatrí medzí priority,
•	návrh zákona podľa Screeningu 2001
- nepatrí medzi priority,
•	návrh zákona podľa plánu legislatívnych úloh vlády Slovenskej republiky na rok 2002
- nie je podľa uznesenia vlády SR č. 1203 z 19. 12. 2001 zahrnutý do schváleného Plánu legislatívnych úloh vlády SR na rok 2002,
b)  identifikácia záväzkov vyplývajúcich zo schválených negociačných  pozícií v príslušnej kapitole, ktoré sú predmetom návrhu právneho predpisu
•	podľa screeningu 2001 nie je  prioritná.

4.	Problematika návrhu právneho predpisu: 
a)	nie je upravená v práve Európskych spoločenstiev,
b)   nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: 
Bezpredmetné. 

6.	Gestor:  
Bezpredmetné. 
7.	Účasť expertov:  
Bezpredmetné.

Osobitná časť 
K § 1:
V odseku 1 sa vyjadruje základný postulát, podľa ktorého štátnu správu zverenú obciam od 1. januára 2003 nebudú vykonávať všetky obce, ale len vybrané obce. Za takéto obce sa ustanovia predovšetkým mestá a taktiež niektoré väčšie obce tak, aby prenesený výkon štátnej správy vykonávalo spolu približne 160 až 190 subjektov. Určenie poverených obcí sa v súčasnosti spracúva, pričom v tomto procese sa zohľadňujú aj oprávnené požiadavky záujmových združení miest a obcí.
Odsek 2 rieši prípady výkonu štátnej správy obcami, ktorú im zverili do pôsobnosti príslušné zákony do 31. decembra 2002 tak, že zachováva túto organizáciu prenesenej štátnej správy; umožňuje sa však, aby osobitný zákon na príslušnom úseku štátnej správy ustanovil, že štátnu správu vykonávajú len vybrané obce.

K § 2:
Obciam sa postupne zveruje osobitnými zákonmi výkon štátnej správy v značnom rozsahu. Preto je vhodné, aby v správnom konaní mohol rozhodovať vo veciach preneseného výkonu štátnej správy nielen starosta obce, ale aj zamestnanci obce, ktorí majú odbornú spôsobilosť podľa zákona o verejnej službe. Právny úkon – písomné poverenie je oprávnením starostu; ak sa tak rozhodne, musí v poverení vždy určiť rozsah oprávnenia povereného zamestnanca.

K § 3:
Vzhľadom na predmet úpravy je potrebné zabezpečiť primeraný čas na prípravu nariadenia vlády, ktorým budú určené obce a mestá na výkon štátnej správy a ich územné obvody.